**Bli med på dagstur i Østmarka!**

Hodr inviterer til dagstur i Østmarka søndag 9. juni.

Vi møtes ved Hellerud T-banestasjon og går gjennom Skøyenparken, forbi Nordre Skøyen Hovedgård og langs Østensjøvannet, som er en av Norges mest artsrike innsjøer med et rikt fugle- og dyreliv. Derfra går turen videre til Rustadsaga sportsstue ved idylliske Nøklevann. Sportsstuen har en kafe som kan friste med blant annet nystekte kanelboller, vafler, smørbrød og baguetter.

Herfra er det to muligheter videre:

a) Snu og gå et kort stykke tilbake til Bogerud T-banestasjon, totalt 8 km.

b) Gå videre fra Rustadsaga via Haraløkka og Ulsrudvann på skogsbilvei til Ulsrud T-bane, totalt 10 km.

c) Gå på skogsbilvei inn til Ødegården og en stirunde på fine Slettfjell og tilbake til Rustadsaga T-banestasjon, totalt 15 km.

Om vi ønsker det, kan vi dele oss i to grupper når vi går fra Rustadsaga og ta hver vår vei.

Tiril Andersen blir vår guide denne vakre junidagen.

**Transport til startpunktet ved Hellerud T-banestasjon:**

T-bane: Linje 2 (Ellingsrudsåsen)

fra Majorstuen spor 1, retning sentrum, kl. 10:17

fra Jernbanetorget spor 1, retning øst, 10:22

banen ankommer Hellerud stasjon kl. 10:33.

Vi møtes på perrongen ved Hellerud T-banestasjon kl. 10.33.

Hjemturen: T-bane fra Rustadsaga, Ulsrud eller Bogerud T-banestasjon avhengig av hvilket turalternativ du går.

Ta med vannflaske og evnt. nistepakke.

**Påmelding:**

Turen er gratis. For at vi skal skaffe nok ledsagere, ber vi om at du melder deg på til Camilla innen tirsdag 4. juni. Det er fint om du oppgir mobilnummeret ditt, i tilfelle det blir endringer.

Marka er nydelig på forsommeren – så grip sjansen! Ta gjerne med både ledsagere, familie og venner.

Vi ønsker vel møtt til en hyggelig søndagstur :)

For Hodr-styret, Camilla Hansen

Telefon: 484 02 430

cami78@online.no